title: Decizia Consiliului Guvernatorilor din 20 ianuarie 2016 privind modificarea regulamentului de procedură al BEI pentru a reflecta consolidarea guvernanței BEI [2016/772]

text:
               18.5.2016

               RO

               Jurnalul Oficial al Uniunii Europene

               L 127/55

         DECIZIA CONSILIULUI GUVERNATORILOR
   din 20 ianuarie 2016
   privind modificarea regulamentului de procedură al BEI pentru a reflecta consolidarea guvernanței BEI [2016/772]
   CONSILIUL GUVERNATORILOR BĂNCII EUROPENE DE INVESTIȚII,
   AVÂND ÎN VEDERE

               1.

               Articolul 7 alineatul (3) litera (h) din statut, în conformitate cu care Consiliul guvernatorilor aprobă regulamentul de procedură al băncii;

               2.

               Articolul 11 alineatul (1) din statut, în conformitate cu care, la propunerea Consiliului de administrație, Consiliul guvernatorilor numește membrii Comitetului de direcție; și

               3.

               Articolul 11 alineatul (2) din statut, în conformitate cu care, hotărând cu majoritate calificată, Consiliul guvernatorilor poate pronunța demiterea din oficiu a unui membru al Comitetului de direcție,

         întrucât banca dorește să crească rolul Comitetului său de etică și conformitate și să-și consolideze regulile interne privind numirea și posibila suspendare a membrilor Comitetului de direcție al băncii;
   întrucât rolul Comitetului de etică și conformitate ar trebui consolidat prin introducerea posibilității ca acest comitet să furnizeze avize cu privire la orice chestiune de natură etică ce vizează un membru al Comitetului de direcție sau al Consiliului de administrație;
   întrucât Consiliul guvernatorilor, care, în temeiul statutului, este organismul competent să decidă cu privire la demiterea din oficiu a membrilor Comitetului de direcție, poate decide și suspendarea temporară a unui membru al Comitetului de direcție;
   întrucât delegarea acestei competențe de a suspenda membri ai Comitetului de direcție în circumstanțe specifice definite și pe durată limitată este necesară pentru a permite băncii să acționeze rapid în situații excepționale; mecanismul propus prevede o astfel de delegare către președintele băncii, cu acordul președintelui Consiliului guvernatorilor, sau, în situații care îl vizează pe președintele băncii, către președintele Consiliului guvernatorilor;
   întrucât orice decizie de suspendare va fi precedată de consultarea Comitetului de etică și conformitate;
   întrucât procedurile relevante aplicabile sunt definite într-un articol nou, 23.b, din Regulamentul de procedură al băncii;
   întrucât în cadrul definit de regulamentul menționat mai sus, adoptarea unor norme de aplicare suplimentare, atât pentru suspendare, cât și pentru demitere din oficiu, se deleagă Consiliului de administrație;
   întrucât regulamentul menționat mai sus ar trebui votat cu majoritate calificată de către Consiliul guvernatorilor, în conformitate cu articolul 11 alineatul (2) din statut;
   întrucât, pentru a sprijini Consiliul guvernatorilor băncii în decizia acestuia de numire a membrilor Comitetului de direcție, se înființează un comitet consultativ ad-hoc privind numirile, având sarcina de a emite avize consultative;
   întrucât, pentru a facilita procesul decizional privind aceste numiri și pentru a ține cont de recentele evoluții ale celor mai bune practici din domeniul bancar, în regulamentul de procedură ar trebui introduse o serie de Criterii aplicabile în cazul deciziei de numire;
   întrucât articolul 11 alineatul (3) din regulamentul de procedură necesită introducerea mai multor modificări de ordin tehnic menite să asigure buna funcționare a diverselor comitete înființate în cadrul Consiliului de administrație, precum Comitetul pentru politica de risc,
   DECIDE, cu majoritate calificată:

               1.

               Articolul 11 alineatele (3) și (4) din regulamentul de procedură al băncii se modifică prin prezenta decizie și se introduc două articole noi, 23.a și 23.b, în regulamentul de procedură al băncii, astfel cum se arată în Documentul16/01.

               2.

               Regulamentul de procedură modificat intră în vigoare la 120 de zile de la adoptarea prezentei decizii sau la data de 1 septembrie 2016, reținându-se data care survine mai târziu.

               3.

               Regulamentul de procedură modificat se publică în Jurnalul Oficial al Uniunii Europene.

            Pentru Consiliul guvernatorilor

            Președintele

         H.-J. SCHELLING

            Secretarul

         K. TRÖMEL

      ANEXĂ
      Regulamentul de procedură al Băncii Europene de Investiții, aprobat la 4 decembrie 1958 și modificat la 15 ianuarie 1973, 9 ianuarie 1981, 15 februarie 1986, 6 aprilie 1995, 19 iunie 1995, 9 iunie 1997, 5 iunie 2000, 7 martie 2002, 1 mai 2004, 12 mai 2010, 25 aprilie 2012, 26 aprilie 2013 și 20 ianuarie 2016 de către Consiliul guvernatorilor
      CAPITOLUL I

         EXERCIȚIUL FINANCIAR

      Articolul 1
      Exercițiul financiar al băncii începe la 1 ianuarie și se încheie la 31 decembrie în fiecare an.
      CAPITOLUL II

         CONSILIUL GUVERNATORILOR

      Articolul 2
      (1)   Consiliul guvernatorilor se întrunește la convocarea președintelui, din propria inițiativă a acestuia sau la cererea unuia dintre membrii săi. Președintele băncii, din proprie inițiativă sau la cererea Consiliului de administrație, poate solicita președintelui Consiliului guvernatorilor convocarea consiliului.
      (2)   Consiliul guvernatorilor ține o ședință anuală, în scopul examinării raportului anual și stabilirii directivelor generale pentru bancă.
      (3)   Consiliul guvernatorilor poate decide să aprobe raportul anual care conține situațiile financiare (bilanțul, contul de profit și pierderi, situația secțiunii speciale, notele la conturile anuale, inclusiv versiunea consolidată a acestora, și orice altă situație care poate fi considerată necesară pentru evaluarea poziției financiare sau a rezultatelor băncii) în afara ședinței anuale, inclusiv prin procedură scrisă.
      (4)   Membrii Comitetului de direcție pot fi invitați să participe la ședințele Consiliului guvernatorilor. Membrii Consiliului de administrație, ai Comitetului de direcție și ai Comitetului de audit participă la ședința anuală a Consiliului guvernatorilor.
      Articolul 3
      (1)   Convocările la ședințele Consiliului guvernatorilor trebuie transmise cu cel puțin 30 de zile înaintea datei stabilite pentru fiecare ședință.
      (2)   Membrii Consiliului guvernatorilor trebuie să intre în posesia ordinii de zi și a documentelor aferente cu cel puțin 20 de zile înaintea ședinței.
      (3)   Fiecare guvernator poate solicita includerea de puncte pe ordinea de zi a unei ședințe a consiliului, cu condiția să transmită solicitarea în scris președintelui Consiliului guvernatorilor cu cel puțin 15 zile înaintea ședinței.
      (4)   Se poate renunța la termenele prevăzute la alineatele anterioare, dacă toți membrii consiliului sunt de acord sau, în cazul unei urgențe, de către președintele Consiliului guvernatorilor, la cererea președintelui băncii.
      Articolul 4
      Deciziile Consiliului guvernatorilor se adoptă în conformitate cu articolul 8 din Statutul Băncii Europene de Investiții (denumit în continuare „statut”).
      Articolul 5
      (1)   Președintele Consiliului guvernatorilor și președintele Consiliului de administrație pot supune deciziile la vot prin corespondență scrisă sau electronică.
      (2)   Deciziile sunt considerate adoptate de îndată ce secretariatul Consiliului guvernatorilor a primit un număr suficient de voturi favorabile.
      (3)   Votarea prin corespondență scrisă sau electronică, după caz prin procedură tacită, este procedura utilizată în mod normal pentru numirea membrilor Consiliului de administrație, ai Comitetului de direcție și ai Comitetului de audit.
      (4)   Cu excepția domeniilor în care este necesară unanimitatea sau o majoritate calificată, Consiliul guvernatorilor, în urma unei propuneri în acest sens din partea Consiliului de administrație, poate adopta decizii prin procedura tacită. O decizie prin procedura tacită este considerată adoptată în termen de șase săptămâni de la transmiterea notificării acesteia, cu excepția cazului în care jumătate din membrii consiliului sau un număr de membri reprezentând mai mult de jumătate din capitalul subscris au indicat că nu sunt de acord.
      Fiecare guvernator poate solicita întreruperea procedurii tacite.
      Articolul 6
      Fiecare guvernator poate primi autorizarea scrisă de la cel mult unul dintre colegii săi, pentru a-l reprezenta la o ședință a Consiliului guvernatorilor și pentru a vota în locul său.
      Articolul 7
      (1)   Funcția de președinte este deținută de fiecare membru al consiliului printr-un sistem de rotație, în conformitate cu ordinea protocolară a statelor membre stabilită de Consiliul Uniunii Europene.
      (2)   Mandatul de președinte al unui membru al consiliului expiră la sfârșitul zilei de desfășurare a ședinței anuale sau de aprobare a situațiilor financiare pentru exercițiul financiar precedent, reținându-se data care survine mai târziu. Mandatul noului președinte începe din ziua următoare.
      Articolul 8
      Se întocmesc procese verbale ale ședințelor Consiliului guvernatorilor. Acestea sunt semnate de către președinte și secretar.
      Articolul 9
      Fiecare membru al Consiliului guvernatorilor are dreptul să folosească una din limbile oficiale ale Uniunii. Acesta poate cere ca orice document care face obiectul deliberării consiliului să fie redactat în limba pe care o desemnează.
      Articolul 10
      Corespondența Consiliului guvernatorilor este adresată secretariatului Consiliului guvernatorilor, la sediul băncii.
      CAPITOLUL III

         CONSILIUL DE ADMINISTRAȚIE

      Articolul 11
      (1)   Consiliul de administrație se întrunește de cel puțin șase ori pe an și de fiecare dată decide data următoarei ședințe.
      (2)   Președintele convoacă Consiliul de administrație înaintea datei programate, dacă solicitarea este formulată de o treime din membrii cu drept de vot sau dacă președintele consideră necesar.
      (3)   Se instituie un Comitet privind remunerarea personalului și buget în cadrul Consiliului de administrație, ca parte a responsabilităților acestuia și în conformitate cu articolul 18 din prezentul regulament, însărcinat cu chestiuni identificate în prealabil, care să ofere avize consultative Consiliului de administrație pentru a facilita procesul decizional.
      Ca parte a responsabilităților sale și în conformitate cu articolul 18 din prezentul regulament, Consiliul de administrație poate decide crearea unui Comitet pentru politica de risc și a unui Comitet privind participările la capital, numirea membrilor și adoptarea regulamentelor de procedură ale acestora efectuându-se în momentul constituirii lor. Aceste comitete pot ține ședințe comune, după caz, și pot invita Comitetul de audit la ședință. Acestea fac recomandări și oferă avize consultative Consiliului de administrație pentru a facilita procesul decizional.
      Comitetele prevăzute în prezentul alineat sunt alcătuite din câțiva dintre directori sau supleanții acestora.
      Președintele prezidează și are dreptul să delege președinția comitetelor menționate mai sus unui membru al Consiliului de administrație sau unui vicepreședinte. Secretarul general asigură secretariatul comitetelor menționate mai sus.
      (4)   Se instituie un Comitet de etică și conformitate compus din patru administratori cu cea mai mare vechime dintre cei care s-au oferit voluntar să facă parte din acesta, împreună cu președintele Comitetului de audit. Comitetul este prezidat de administratorul cu cea mai mare vechime, iar mandatul de președinte al comitetului este de trei ani și poate fi reînnoit în conformitate cu clauzele prevăzute în regulamentul de funcționare al comitetului. Comitetul de etică și conformitate:

                  —

                  se pronunță asupra oricărui potențial conflict de interese al unui membru sau fost membru al Consiliului de administrație, al Comitetului de direcție sau, în mod voluntar, al unui membru al Comitetului de audit;

                  —

                  furnizează avize cu privire la orice chestiune de natură etică ce vizează un membru al Consiliului de administrație sau al Comitetului de direcție;

                  —

                  exercită toate celelalte competențe prevăzute în prezentul regulament.

            Acesta aplică dispozițiile legale adoptate de Consiliul guvernatorilor privind incompatibilitatea cu funcțiile acestora. Comitetul informează Consiliul de administrație și Consiliul guvernatorilor asupra deciziilor adoptate.
      Șeful Biroului de conformitate participă la ședințele comitetului, fără a avea drept de vot.
      Inspectorul general participă la ședințele comitetului atunci când se dezbat chestiuni legate de fraudă, precum chestiuni care vizează politica antifraudă a BEI, modificată periodic, fără a avea drept de vot.
      Consiliul guvernatorilor adoptă regulamentul de funcționare al Comitetului de etică și conformitate.
      Articolul 12
      (1)   Convocările la ședințele Consiliului de administrație, împreună cu detaliile ordinii de zi, trebuie transmise în mod normal cu cel puțin 15 zile înaintea datei stabilite pentru fiecare ședință.
      (2)   Membrii Consiliului de administrație au acces la documente cu cel puțin 10 zile lucrătoare înaintea ședinței. Banca poate utiliza mijloace electronice.
      (3)   Fiecare membru al Consiliului de administrație poate solicita includerea de puncte pe ordinea de zi a unei ședințe a consiliului, cu condiția ca acesta să transmită solicitarea în scris președintelui Consiliului de administrație cu cel puțin cinci zile înaintea ședinței.
      (4)   În caz de urgență, președintele poate convoca consiliul imediat. Deciziile pot fi supuse la vot și prin corespondență scrisă sau electronică. De asemenea, președintele poate utiliza procedura tacită în condițiile stabilite de Consiliul de administrație.
      Articolul 13
      Fiecare membru al Consiliului de administrație are dreptul să folosească una din limbile oficiale ale Uniunii. Acesta poate cere ca orice document care face obiectul deliberării consiliului să fie redactat în limba pe care o desemnează.
      Articolul 14
      (1)   Supleanții pot participa la ședințele Consiliului de administrație. Membrii supleanți desemnați de către un stat, prin acordul comun al mai multor state sau de Comisie pot înlocui administratorii desemnați de acel stat, de unul din acele state sau, respectiv, de Comisie. Supleanții nu au drept de vot, cu excepția cazului în care înlocuiesc unul sau mai mulți administratori sau atunci când au fost delegați în acest sens în conformitate cu dispozițiile alineatului (5) din prezentul articol.
      (2)   În cazurile în care articolul 9 alineatul (2) din statut prevede că un stat desemnează un administrator și doi supleanți, administratorul indică supleantul, în ordinea priorității, care îl va reprezenta atunci când nu poate participa, în caz contrar aplicându-se regulile prevăzute în alineatul următor.
      (3)   În cazurile în care articolul 9 alineatul (2) din statut prevede că mai multe state membre desemnează fiecare un administrator și desemnează împreună mai mulți supleanți, supleantul chemat să îndeplinească sarcinile unui administrator atunci când acesta nu poate participa se stabilește, în lipsa unei delegări exprese, în conformitate cu următoarea ordine:

                  (a)

                  supleantul stabilit în momentul desemnării sau numirii supleanților;

                  (b)

                  supleantul cu cea mai mare vechime;

                  (c)

                  supleantul cel mai în vârstă.

            (4)   În cazul în care un administrator încetează să-și îndeplinească sarcinile sau decedează, este înlocuit în conformitate cu regulile prevăzute la literele (a), (b) și (c) din alineatul anterior, până la numirea unui nou administrator de către Consiliul guvernatorilor.
      (5)   Atunci când un administrator, aflat în imposibilitatea de a participa, nu poate rezolva reprezentarea sa de către un supleant, acesta își poate delega votul în scris altui membru al Consiliului de administrație.
      (6)   Niciun membru al Consiliului de administrație nu poate avea mai mult de două voturi.
      Articolul 15
      (1)   Cvorumul prevăzut la articolul 10 alineatul (2) din statut este de 18 membri cu drept de vot prezenți.
      (2)   Deciziile Consiliului de administrație se adoptă în conformitate cu articolul 10 alineatul (2) din statut.
      (3)   Unanimitatea prevăzută la articolul 19 alineatele (5) și (6) din statut se referă la totalitatea voturilor favorabile ale membrilor cu drept de vot prezenți sau reprezentați.
      Articolul 16
      (1)   În conformitate cu articolul 9 alineatul (2) al patrulea paragraf din statut, Consiliul de administrație cooptează șase experți fără drept de vot: trei în calitate de membri titulari și trei supleanți.
      (2)   Președintele propune Consiliului de administrație candidații pentru calitatea de membru titular și candidații pentru calitatea de supleant pentru o perioadă care se încheie la sfârșitul mandatului administratorilor.
      (3)   Acești candidați sunt aleși dintre persoanele cu calificare și experiență dovedită într-un domeniu legat de activitățile băncii.
      (4)   Consiliul de administrație aprobă propunerea președintelui în conformitate cu procedura prevăzută la articolul 10 alineatul (2) prima teză din statut.
      (5)   Experții cooptați beneficiază de drepturile membrilor fără drept de vot din Consiliul de administrație și se supun acelorași obligații.
      Articolul 17
      Se întocmesc procese verbale ale ședințelor Consiliului de administrație. Acestea sunt semnate de președintele ședinței respective și de președintele ședinței în care acestea sunt aprobate, precum și de către secretarul ședinței.
      Articolul 18
      (1)   În conformitate cu articolul 9 alineatul (1) din statut, Consiliul de administrație exercită următoarele competențe:

                  —

                  stabilește, la propunerea Comitetului de direcție, clauzele și condițiile care constituie cadrul general al operațiunilor de finanțare, garantare și mobilizare de fonduri ale băncii, în special prin aprobarea criteriilor de stabilire a ratelor dobânzilor, a comisioanelor sau a altor speze;

                  —

                  adoptă, la propunerea Comitetului de direcție, deciziile de politică referitoare la gestionarea băncii;

                  —

                  asigură consecvența politicilor și activităților Grupului BEI;

                  —

                  aprobă operațiunile de finanțare și garantare propuse de Comitetul de direcție;

                  —

                  autorizează Comitetul de direcție să realizeze operațiunile de mobilizare de fonduri și activitățile asociate de trezorerie și cu instrumente financiare derivate, în cadrul programelor globale pe care le stabilește acesta;

                  —

                  supraveghează echilibrul financiar al băncii și controlul riscurilor;

                  —

                  hotărăște asupra documentelor esențiale de gestiune ale băncii prezentate de către Comitetul de direcție – în special Planul operațional al băncii, bugetul anual și situațiile financiare, inclusiv versiunea consolidată a acestora – și, după caz, cu privire la punerea în aplicare a acestora;

                  —

                  examinează toate propunerile Comitetului de direcție care urmează a fi transmise Consiliului guvernatorilor;

                  —

                  adoptă dispozițiile speciale ale băncii referitoare la accesul la documente;

                  —

                  determină dispozițiile aplicabile experților cooptați;

                  —

                  adoptă, după consultarea Comitetului de audit, principiile contabile aplicate situațiilor financiare ale băncii.

            (2)   În general, Consiliul de administrație asigură administrarea corectă a băncii în conformitate cu tratatul, statutul, directivele stabilite de Consiliul guvernatorilor și celelalte texte care reglementează activitatea băncii în cadrul misiunii sale încredințate de tratat. În exercitarea competențelor sale, Consiliul de administrație poate solicita Comitetului de direcție să ia inițiativa și să prezinte propuneri.
      (3)   În temeiul unei decizii adoptate cu majoritate calificată, acesta poate delega unele din funcțiile sale Comitetului de direcție. Acesta stabilește clauzele și condițiile unei asemenea delegări și supraveghează executarea acesteia.
      (4)   Consiliul de administrație exercită toate celelalte competențe prevăzute în statut și conferă Comitetului de direcție, în normele și deciziile pe care acesta le adoptă, competențele de executare corespunzătoare, fiind înțeles faptul că, în conformitate cu articolul 11 alineatul (3) din statut, Comitetul de direcție asigură activitățile curente ale băncii, sub autoritatea președintelui și sub controlul Consiliului de administrație.
      Articolul 19
      (1)   Membrii Consiliului de administrație au dreptul la rambursarea cheltuielilor de călătorie și ședere atunci când participă la ședințele Consiliului de administrație.
      (2)   Consiliul guvernatorilor stabilește nivelul indemnizației de prezență a administratorilor și supleanților.
      CAPITOLUL IV

         COMITETUL DE DIRECȚIE

      Articolul 20
      (1)   Comitetul de direcție este reprezentantul permanent și organul decizional al băncii, fără a aduce atingere dispozițiilor statutului.
      (2)   Acesta se întrunește în funcție de nevoile gestionării băncii.
      Articolul 21
      (1)   Cel puțin cinci membri ai Comitetului de direcție trebuie să fie prezenți pentru ca deciziile adoptate și avizele formulate să fie valabile.
      (2)   Președintele prezidează ședințele Consiliului de administrație, ale comitetelor instituite în conformitate cu articolul 11 alineatul (3) din prezentul regulament și ale Comitetului de direcție. În cazul în care președintele nu poate fi prezent, este bolnav sau are un conflict de interese, îl înlocuiește vicepreședintele cu cea mai mare vechime. Atunci când doi sau mai mulți vicepreședinți au aceeași vechime, vicepreședintele mai în vârstă îl înlocuiește pe președinte.
      (3)   Deciziile se iau cu majoritatea simplă a voturilor exprimate de membrii prezenți. Fiecare membru al Comitetului de direcție are un vot. În caz de egalitate a voturilor membrilor Comitetului de direcție, președintele are votul decisiv.
      (4)   Comitetul de direcție poate delega adoptarea măsurilor de gestiune sau administrative președintelui ori unuia sau mai multor vicepreședinți, sub rezerva restricțiilor și condițiilor stabilite în decizia de delegare. Orice decizie adoptată în acest mod este notificată imediat comitetului.
      Comitetul de direcție poate delega adoptarea altor măsuri în comun președintelui și unuia sau mai multor vicepreședinți, sub rezerva restricțiilor și condițiilor stabilite în decizia de delegare, dacă, date fiind circumstanțele, nu este posibil să se ia o decizie în ședință. Orice decizie adoptată în acest mod este notificată imediat comitetului.
      (5)   Comitetul de direcție poate vota și adopta decizii prin corespondență scrisă sau electronică. De asemenea, Comitetul de direcție poate utiliza procedura tacită și, în circumstanțe excepționale, poate recurge la teleconferință în condițiile pe care le stabilește.
      Articolul 22
      Deliberările Comitetului de direcție sunt rezumate de secretar în procese verbale aprobate de Comitetul de direcție și semnate de președintele băncii și de secretarul general.
      Articolul 23
      (1)   În conformitate cu articolul 11 alineatele (3) și (7) din statut, Comitetul de direcție este competent să adopte și să pună în aplicare normele administrative referitoare la organizarea și funcționarea departamentelor băncii, inclusiv în ceea ce privește gestionarea personalului, reglementările privind personalul și drepturile și obligațiile corespunzătoare, fără a aduce atingere Statutului funcționarilor. Comitetul informează Consiliul de administrație cu privire la acestea.
      (2)   De asemenea, Comitetul de direcție este competent, în baza acelorași clauze și condiții, să încheie orice acorduri cu personalul băncii.
      (3)   În cadrul celor de mai sus, președintele are competența de a decide cu privire la toate chestiunile individuale privind personalul, să realizeze compromisuri, să reconcilieze diferendele, să încheie acorduri și, în general, să facă tot ce este util și necesar în interesul băncii, în conformitate cu articolul 11 alineatul (7) din statut.
      Articolul 23.a
      (1)   Membrii Comitetului de direcție sunt persoane independente, competente și au experiență în chestiuni de ordin financiar, bancar și/sau privind Uniunea Europeană. În orice moment, aceștia:

                  —

                  sunt persoane de o integritate incontestabilă și cu o reputație deosebită;

                  —

                  dețin suficiente cunoștințe, competențe și experiență pentru a-și îndeplini sarcinile.

            În ansamblu, componența Comitetului de direcție urmărește să reflecte un domeniu suficient de larg al competențelor, precum și diversitatea de gen.
      (2)   Se înființează un Comitet consultativ privind numirile, cu rolul de a emite un aviz consultativ asupra caracterului corespunzător al candidaților de a exercita funcția de membru în Comitetul de direcție, având în vedere criteriile definite în alineatul anterior și detaliate în regulamentul de funcționare al acestui comitet, înaintea efectuării de către Consiliul guvernatorilor a numirilor prevăzute la articolul 11.1 din statut.
      Comitetul este format din cinci membri din afara băncii, numiți de Consiliul guvernatorilor la propunerea președintelui, aceștia fiind persoane independente, competente, de o integritate incontestabilă și cu o reputație deosebită. Membrii comitetului au experiență profesională relevantă, în special experiență bancară, inclusiv în supravegherea bancară, și/sau experiență financiară, în sectorul privat sau public și/sau cunoștințe solide în chestiuni privind Uniunea Europeană. În ansamblu, componența comitetului urmărește să reflecte un domeniu suficient de larg al competențelor, precum și diversitatea de gen. Membrii comitetului sunt numiți pentru o perioadă de până la șase ani cu posibilitatea reînnoirii o singură dată a mandatului.
      Banca organizează secretariatul comitetului. Consiliul guvernatorilor adoptă regulamentul de funcționare al comitetului.
      Articolul 23.b
      (1)   În caz de abatere gravă sau presupusă abatere gravă a unui membru al Comitetului de direcție, fie că este vorba de neîndeplinirea gravă a obligațiilor sale profesionale, de o încălcare a legii sau de orice eveniment care poate afecta grav reputația băncii și/sau are drept consecință faptul că membrul în cauză nu mai este în măsură să-și exercite corect atribuțiile, președintele, cu acordul președintelui Consiliului guvernatorilor, poate suspenda membrul în cauză din Comitetul de direcție în conformitate cu dispozițiile prezentului articol 23.b.
      În cazurile care îl vizează pe președinte, acesta poate fi suspendat de președintele Consiliului guvernatorilor.
      (2)   Orice decizie de suspendare:

                  —

                  se adoptă după consultarea Comitetului de etică și conformitate și după ce se primesc observațiile aferente ale membrului în cauză al Comitetului de direcție;

                  —

                  este comunicată în cel mai scurt timp Consiliului de administrație și Consiliului guvernatorilor;

                  —

                  are o durată limitată la o perioadă de trei luni, timp în care o confirmare a acestei decizii de prelungire a suspendării până la nouă luni se va supune votului Consiliului guvernatorilor, care hotărăște cu majoritate calificată. În acest sens, Consiliul guvernatorilor va primi avizul Comitetului de etică și conformitate și observațiile aferente ale membrului în cauză al Comitetului de direcție. Consiliului guvernatorilor i se va cere să voteze înainte de expirarea perioadei de suspendare de trei luni, după care votul se va încheia.

            (3)   În cazul în care, în interiorul celor trei luni, Consiliul guvernatorilor decide să confirme suspendarea pentru o perioadă suplimentară, membrul în cauză al Comitetului de direcție va fi suspendat până la expirarea acestei perioade suplimentare de suspendare, cu excepția următoarelor situații:

                  —

                  Consiliul guvernatorilor adoptă o decizie de reintegrare, hotărând cu majoritate calificată;

                  —

                  Consiliul guvernatorilor adoptă o decizie de demitere din oficiu în conformitate cu articolul 11.2 din statut, hotărând cu majoritate calificată.

            (4)   În cazul în care, în termen de trei luni, Consiliul guvernatorilor nu decide să confirme suspendarea pentru o perioadă suplimentară, membrul în cauză al Comitetului de direcție va fi reintegrat automat.
      (5)   La expirarea perioadei de suspendare, membrul în cauză al Comitetului de direcție este reintegrat automat, cu excepția cazului în care acesta face obiectul unei decizii de demitere din oficiu în conformitate cu articolul 11.2 din statut.
      (6)   În cazul procedurii de demitere din oficiu în conformitate cu articolul 11.2 din statut, este consultat Comitetul de etică și conformitate. Avizul Comitetului de etică și conformitate va fi transmis Consiliului de administrație împreună cu observațiile conexe ale membrului în cauză al Comitetului de direcție.
      (7)   Consiliul de administrație stabilește detaliile procedurilor de suspendare și de demitere din oficiu.
      CAPITOLUL V

         COMITETUL DE AUDIT

      Articolul 24
      (1)   În conformitate cu articolul 12 din statut, un comitet de audit (denumit în continuare „comitetul”) verifică anual dacă operațiunile băncii s-au desfășurat în mod corespunzător și dacă evidențele sale au fost corect întocmite.
      (2)   Acesta este responsabil de auditarea conturilor băncii.
      (3)   Acesta verifică dacă activitățile băncii sunt în conformitate cu cele mai bune practici din domeniul bancar aplicabile acesteia.
      Articolul 25
      (1)   Comitetul ține cel puțin o ședință anuală cu Comitetul de direcție, pentru a discuta rezultatele activității sale în exercițiul financiar precedent, precum și programul său de lucru pentru exercițiul financiar curent.
      (2)   La sfârșitul fiecărui exercițiu financiar și cu cel puțin două săptămâni înainte să fie supus aprobării Consiliului guvernatorilor, proiectul de raport anual al Consiliului de administrație, cuprinzând proiectele de situații financiare, trebuie trimis comitetului.
      (3)   În termen de trei săptămâni de la primirea acestor documente, după îndeplinirea sarcinilor considerate necesare, după ce a primit asigurările Comitetului de direcție privind eficacitatea sistemelor sale de control intern, a gestionării riscului și a administrării interne și după examinarea raportului auditorilor externi, comitetul trebuie să înainteze președintelui băncii, pe baza datelor de care dispune și a posibilității sale de apreciere, o declarație care confirmă următoarele:

                  —

                  activitățile băncii sunt desfășurate în mod corespunzător, în special în ceea ce privește gestionarea riscurilor și monitorizarea;

                  —

                  comitetul a verificat dacă operațiunile băncii s-au desfășurat în mod corespunzător și dacă evidențele sale au fost corect întocmite și, în acest sens, s-a asigurat că operațiunile băncii s-au efectuat în conformitate cu formalitățile și procedurile prevăzute în statut și în regulamentul de procedură;

                  —

                  comitetul confirmă că situațiile financiare, precum și orice alte informații financiare cuprinse în conturile anuale întocmite de Consiliul de administrație, oferă o imagine fidelă a situației financiare a băncii, în privința activelor și pasivelor, precum și a rezultatelor operațiunilor desfășurate de aceasta și a fluxurilor de trezorerie aferente exercițiului financiar respectiv. Acesta furnizează aceeași confirmare pentru versiunea consolidată a situațiilor financiare.

            (4)   În cazul în care comitetul consideră că nu poate confirma cele de mai sus, transmite președintelui băncii în același termen o declarație care conține o explicație motivată.
      (5)   Declarația comitetului este comunicată Consiliului guvernatorilor ca anexă la raportul anual al Consiliului de administrație.
      (6)   Comitetul adresează Consiliului guvernatorilor un raport detaliat privind rezultatele activității sale în exercițiul financiar precedent, inclusiv verificarea conformității activităților băncii cu cele mai bune practici din domeniul bancar aplicabile acesteia, trimițându-se o copie membrilor Consiliului de administrație și Comitetului de direcție. Raportul comitetului este comunicat Consiliului guvernatorilor împreună cu raportul anual al Consiliului de administrație.
      Articolul 26
      (1)   Comitetul are acces la toate registrele și documentele justificative ale băncii și poate cere prezentarea oricărui alt document a cărui examinare o consideră necesară în exercitarea sarcinilor sale. Departamentele băncii stau la dispoziția sa în vederea acordării asistenței necesare.
      (2)   De asemenea, comitetul recurge la auditori externi pe care-i desemnează după consultarea Comitetului de direcție, și cărora este împuternicit să le delege activitățile curente privind auditarea situațiilor financiare ale băncii. În acest sens, analizează anual natura și sfera de cuprindere a auditului extern propus și procedurile de audit care vor fi utilizate. De asemenea, analizează rezultatele și concluziile acestui audit, inclusiv orice comentarii sau recomandări. Scrisoarea de angajament a auditorilor externi este redactată imediat de către bancă în conformitate cu clauzele și condițiile stabilite de comitet.
      (3)   De asemenea, comitetul analizează anual programul de lucru, sfera de cuprindere și rezultatele auditului intern al băncii.
      (4)   Acesta se asigură că există o coordonare adecvată între auditorii interni și cei externi. Dacă este necesar, comitetul poate apela la alți experți.
      (5)   Deliberările comitetului sunt valabile numai dacă este prezentă majoritatea membrilor săi. Cu excepția declarației și raportului prevăzute la articolul 25 din prezentul regulament de procedură, care pot fi adoptate numai în unanimitate, toate deciziile comitetului necesită acordul majorității membrilor săi. În caz de egalitate a voturilor membrilor comitetului, președintele are votul decisiv.
      (6)   Președintele comitetului poate supune deciziile la vot prin corespondență scrisă sau electronică.
      (7)   Comitetul își stabilește toate celelalte reguli de funcționare.
      (8)   Membrii comitetului nu divulgă informații sau date care ajung la cunoștința lor în cursul îndeplinirii sarcinilor acestora unor persoane sau organisme din afara băncii. Această obligație se aplică și auditorilor externi desemnați de comitet în conformitate cu alineatul (2) din prezentul articol.
      Articolul 27
      (1)   Membrii comitetului sunt numiți de Consiliul guvernatorilor. Aceștia sunt numiți pentru șase exerciții financiare consecutive, fără posibilitatea reînnoirii mandatului. În fiecare an este înlocuit un membru al comitetului.
      (2)   Membrii sunt aleși din rândul unor persoane independente, competente și integre. Membrii posedă experiență financiară, de audit sau bancară în sectorul public sau privat, iar împreună trebuie să acopere toată gama de competențe.
      (3)   Mandatul membrilor comitetului expiră la sfârșitul zilei în care se desfășoară ședința anuală a Consiliului guvernatorilor prevăzută la articolul 2 alineatul (2) din prezentul regulament sau la sfârșitul zilei în care se aprobă situațiile financiare, reținându-se data care survine mai târziu. Mandatul noilor membri începe din ziua următoare.
      (4)   Consiliul guvernatorilor, hotărând cu majoritate calificată, poate pronunța demiterea din oficiu a unui membru al comitetului, în cazul în care consideră că acesta nu mai este în măsură să își îndeplinească atribuțiile.
      (5)   Funcția de președinte al comitetului este deținută timp de un an prin rotație de membrul a cărui numire se încheie la sfârșitul zilei în care se desfășoară ședința anuală a Consiliului guvernatorilor prevăzută la articolul 2 alineatul (2) din prezentul regulament sau la sfârșitul zilei în care se aprobă a situațiile financiare, reținându-se data care survine mai târziu.
      (6)   Consiliul guvernatorilor, la propunerea comună a președintelui băncii și a președintelui Comitetului de audit, poate numi maximum trei observatori pentru un mandat de șase ani, fără posibilitatea reînnoirii. Aceștia sunt numiți în baza calificărilor specifice pe care le au, în special în ceea ce privește supravegherea bancară. Aceștia asistă comitetul în executarea sarcinilor și responsabilităților sale, participând la activitățile acestuia. Membrii titulari ai comitetului pot încredința observatorilor anumite sarcini specifice, în special studii pregătitoare pentru ședințele comitetului.
      Articolul 28
      În cazul unui loc vacant în urma unui deces, unei demisii voluntare, unei demiteri din oficiu sau din orice alt motiv, în termen de trei luni, Consiliul guvernatorilor numește un înlocuitor pentru restul mandatului.
      Articolul 29
      Consiliul guvernatorilor stabilește retribuția membrilor comitetului, precum și a observatorilor. Cheltuielile de călătorie și ședere suportate de aceștia în exercitarea sarcinilor sunt rambursate în condițiile aplicabile membrilor Consiliului de administrație.
      CAPITOLUL VI

         SECRETARIATUL

      Articolul 30
      Secretarul general al băncii asigură servicii de secretariat pentru Consiliul guvernatorilor, Consiliul de administrație, Comitetul de direcție și Comitetul de audit. De asemenea, asigură servicii de secretariat pentru comitetele instituite în cadrul Consiliului de administrație și pentru entitățile create în contextul mandatelor Uniunii Europene sau ale altor organisme, atunci când este prevăzută obligația băncii de a asigura astfel de servicii.
      CAPITOLUL VII

         PERSONALUL BĂNCII

      Articolul 31
      Consiliul de administrație stabilește reglementările referitoare la personalul băncii. Comitetul de direcție adoptă procedurile de punere în aplicare a acestor reglementări în conformitate cu articolul 23 din prezentul regulament de procedură.
      Articolul 32
      (1)   Consiliul guvernatorilor asigură protecția drepturilor membrilor personalului în cazul lichidării băncii.
      (2)   În caz de urgență, Comitetul de direcție ia imediat măsurile pe care le consideră necesare, sub rezerva raportării imediate a acestora către Consiliul de administrație.
      CAPITOLUL VIII

         DISPOZIȚIE FINALĂ

      Articolul 33
      (1)   Prezentul regulament de procedură și modificările aduse acestuia intră în vigoare la data aprobării acestora.
      (2)   Dispozițiile prezentului regulament de procedură nu derogă în nicio privință de la dispozițiile Tratatului privind funcționarea Uniunii Europene sau ale statutului.


title: Decizia (PESC) 2015/2430 a Consiliului din 21 decembrie 2015 de actualizare a listei persoanelor, grupurilor și entităților care fac obiectul articolelor 2, 3 și 4 din Poziția comună 2001/931/PESC privind aplicarea de măsuri specifice pentru combaterea terorismului și de abrogare a Deciziei (PESC) 2015/1334

text:
               22.12.2015

               RO

               Jurnalul Oficial al Uniunii Europene

               L 334/18

         DECIZIA (PESC) 2015/2430 A CONSILIULUI
   din 21 decembrie 2015
   de actualizare a listei persoanelor, grupurilor și entităților care fac obiectul articolelor 2, 3 și 4 din Poziția comună 2001/931/PESC privind aplicarea de măsuri specifice pentru combaterea terorismului și de abrogare a Deciziei (PESC) 2015/1334
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 27 decembrie 2001, Consiliul a adoptat Poziția comună 2001/931/PESC (1).

               (2)

               La 31 iulie 2015, Consiliul a adoptat Decizia (PESC) 2015/1334 (2) de actualizare a listei persoanelor, grupurilor și entităților care fac obiectul articolelor 2, 3 și 4 din Poziția comună 2001/931/PESC (denumită în continuare „lista”).

               (3)

               În conformitate cu articolul 1 alineatul (6) din Poziția comună 2001/931/PESC, este necesar să se revizuiască periodic numele persoanelor și denumirile grupurilor și entităților prevăzute în listă pentru a asigura existența motivelor prezenței acestora pe listă.

               (4)

               Prezenta decizie exprimă rezultatul revizuirii efectuate de Consiliu în ceea ce privește persoanele, grupurile și entitățile cărora li se aplică articolele 2, 3 și 4 din Poziția comună 2001/931/PESC.

               (5)

               Consiliul a verificat că autorități competente astfel cum se menționează la articolul 1 alineatul (4) din Poziția comună 2001/931/PESC au adoptat decizii referitoare la toate persoanele, grupurile și entitățile de pe listă în sensul că au fost implicate în acte teroriste în sensul articolului 1 alineatele (2) și (3) din poziția comună 2001/931/PESC. De asemenea, Consiliul a ajuns la concluzia că persoanele, grupurile și entitățile cărora li se aplică articolele 2, 3 și 4 din Poziția comună 2001/931/PESC ar trebui în continuare să facă obiectul măsurilor restrictive specifice prevăzute în aceasta.

               (6)

               Lista ar trebui actualizată în mod corespunzător, iar Decizia (PESC) 2015/1334 ar trebui abrogată,

         ADOPTĂ PREZENTA DECIZIE:
   Articolul 1
   Lista persoanelor, grupurilor și entităților cărora li se aplică articolele 2, 3 și 4 din Poziția comună 2001/931/PESC este prevăzută în anexa la prezenta decizie.
   Articolul 2
   Decizia (PESC) 2015/1334 se abrogă.
   Articolul 3
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 21 decembrie 2015.

            Pentru Consiliu

            Președintele

         J. ASSELBORN

      (1)  Poziția comună 2001/931/PESC a Consiliului din 27 decembrie 2001 privind aplicarea de măsuri specifice pentru combaterea terorismului (JO L 344, 28.12.2001, p. 93).

      (2)  Decizia (PESC) 2015/1334 a Consiliului din 31 iulie 2015 de actualizare a listei persoanelor, grupurilor și entităților care fac obiectul articolelor 2, 3 și 4 din Poziția comună 2001/931/PESC privind aplicarea de măsuri specifice pentru combaterea terorismului și de abrogare a Deciziei (PESC) 2015/521 (JO L 206, 1.8.2015, p. 61).

      ANEXĂ

         LISTA PERSOANELOR, GRUPURILOR ȘI ENTITĂȚILOR MENȚIONATE LA ARTICOLUL 1

      I.   PERSOANE

                  1.

                  ABDOLLAHI Hamed (alias Mustafa Abdullahi), născut la 11 august 1960 în Iran. Pașaport: D9004878.

                  2.

                  AL-NASSER, Abdelkarim Hussein Mohamed, născut la Al Ihsa (Arabia Saudită), cetățean saudit.

                  3.

                  AL YACOUB, Ibrahim Salih Mohammed, născut la 16 octombrie 1966 la Tarut (Arabia Saudită), cetățean saudit.

                  4.

                  ARBABSIAR Manssor (alias Mansour Arbabsiar), născut la 6 sau 15 martie 1955 în Iran. Cetățean iranian și cetățean al Statelor Unite ale Americii. Pașaport: C2002515 (iranian); pașaport: 477845448 (american). Carte de identitate națională nr.: 07442833, data expirării 15 martie 2016 (permis de conducere SUA).

                  5.

                  BOUYERI, Mohammed (alias Abu ZUBAIR, alias SOBIAR, alias Abu ZOUBAIR), născut la 8 martie 1978 la Amsterdam (Țările de Jos) — membru al „Hofstadgroep”.

                  6.

                  IZZ-AL-DIN, Hasan (alias GARBAYA, Ahmed, alias SA-ID, alias SALWWAN, Samir), născut în 1963 în Liban, cetățean libanez.

                  7.

                  MOHAMMED, Khalid Shaikh (alias ALI Salem, alias BIN KHALID Fahd Bin Adballah, alias HENIN Ashraf Refaat Nabith, alias WADOOD Khalid Adbul), născut la 14 aprilie 1965 sau la 1 martie 1964 în Pakistan, pașaport nr. 488555.

                  8.

                  SHAHLAI Abdul Reza (alias Abdol Reza Shala'i, alias Abd-al Reza Shalai, alias Abdorreza Shahlai, alias Abdolreza Shahla'i, alias Abdul-Reza Shahlaee, alias Hajj Yusef, alias Haji Yusif, alias Hajji Yasir, alias Hajji Yusif, alias Yusuf Abu-al-Karkh), născut aproximativ în 1957 în Iran. Adrese: 1. Kermanshah, Iran; 2. Baza militară Mehran, provincia Ilam, Iran.

                  9.

                  SHAKURI Ali Gholam, născut aproximativ în 1965 la Teheran, Iran.

                  10.

                  SOLEIMANI Qasem (alias Ghasem Soleymani, alias Qasmi Sulayman, alias Qasem Soleymani, alias Qasem Solaimani, alias Qasem Salimani, alias Qasem Solemani, alias Qasem Sulaimani, alias Qasem Sulemani), născut la 11 martie 1957 în Iran. Cetățean iranian. Pașaport: 008827 (pașaport diplomatic iranian), eliberat în 1999. Titlu: general-maior

            II.   GRUPURI ȘI ENTITĂȚI

                  1.

                  „Organizația Abu Nidal” — „OAN” (alias„Consiliul Revoluționar Fatah”, alias„Brigăzile Revoluționare Arabe”, alias„Septembrie Negru”, alias„Organizația Revoluționară a Musulmanilor Socialiști”).

                  2.

                  Brigada Martirilor Al-Aqsa.

                  3.

                  Al-Aqsa e.V.

                  4.

                  „Babbar Khalsa”.

                  5.

                  „Partidul Comunist din Filipine”, inclusiv „Noua Armată Populară” — „NAP”, Filipine.

                  6.

                  „Gama'a al-Islamiyya” (alias„Al-Gama'a al-Islamiyya”) („Grupul Islamic” — „GI”).

                  7.

                  „İslami Büyük Doğu Akıncılar Cephesi” — „IBDA-C” („Marele Front de Est Islamic al Războinicilor”).

                  8.

                  „Hamas”, inclusiv „Hamas-Izz al-Din al-Qassem”.

                  9.

                  „Hizballah Military Wing” („aripa militară a Hezbollahului”) [alias„Hezbollah Military Wing”, alias„Hizbullah Military Wing”, alias„Hizbollah Military Wing”, alias„Hezballah Military Wing”, alias„Hisbollah Military Wing”, alias„Hizbu'llah Military Wing”, alias„Hizb Allah Military Wing”, alias„Jihad Council” („Consiliul Jihadului”) (și toate unitățile subordonate acesteia, inclusiv Organizația pentru Securitate Externă)].

                  10.

                  „Hizbul Mujahideen” — „HM”.

                  11.

                  Hofstadgroep.

                  12.

                  „Federația Internațională a Tineretului Sikh” — „FITS”.

                  13.

                  „Forța Khalistan Zindabad” — „KZF”.

                  14.

                  „Partidul Muncitoresc din Kurdistan” — „PKK” (alias„KADEK”, „KONGRA-GEL”).

                  15.

                  „Tigrii Eliberării din Tamil Eelam” — „LTTE”.

                  16.

                  „Ejercito de Liberacion Nacional” („Armata de Eliberare Națională”).

                  17.

                  „Jihadul Islamic Palestinian” — „JIP”.

                  18.

                  „Frontul Popular pentru Eliberarea Palestinei” — „FPEP”.

                  19.

                  „Frontul Popular pentru Eliberarea Palestinei — Comandamentul General” (alias„FPEP-Comandamentul General”).

                  20.

                  „Fuerzas armadas revolucionarias de Colombia” — „FARC” („Forțele Armate Revoluționare din Columbia”).

                  21.

                  „Devrimci Halk Kurtuluș Partisi-Cephesi” — „DHKP-C” [alias„Devrimci Sol” („Stânga Revoluționară”), alias„Dev Sol”] („Armata/Frontul/Partidul de Eliberare Revoluționară Populară”).

                  22.

                  „Sendero Luminoso” — „CL” („Calea Luminoasă”).

                  23.

                  „Teyrbazen Azadiya Kurdistan” — „TAK” (alias„Șoimii Eliberării din Kurdistan”, alias„Vulturii Eliberării din Kurdistan”).


title: Decizia (UE) 2015/1667 a Parlamentului European din 29 aprilie 2015 privind descărcarea de gestiune pentru execuția bugetului Agenției Europene pentru Siguranță Maritimă aferent exercițiului financiar 2013

text:
               30.9.2015

               RO

               Jurnalul Oficial al Uniunii Europene

               L 255/278

      DECIZIA (UE) 2015/1667 A PARLAMENTULUI EUROPEAN
      din 29 aprilie 2015
      privind descărcarea de gestiune pentru execuția bugetului Agenției Europene pentru Siguranță Maritimă aferent exercițiului financiar 2013
      PARLAMENTUL EUROPEAN,

                  —

                  având în vedere conturile anuale finale ale Agenției Europene pentru Siguranță Maritimă pentru exercițiul financiar 2013,

                  —

                  având în vedere Raportul Curții de Conturi privind conturile anuale ale Agenției Europene pentru Siguranță Maritimă pentru exercițiul financiar 2013, însoțit de răspunsurile agenției (1),

                  —

                  având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente, întocmită de Curtea de Conturi pentru exercițiul financiar 2013, în temeiul articolului 287 din Tratatul privind funcționarea Uniunii Europene,

                  —

                  având în vedere Recomandarea Consiliului din 17 februarie 2015 privind descărcarea de gestiune a agenției în ceea ce privește execuția bugetară pentru exercițiul financiar 2013 (05304/2015 – C8-0054/2015),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (3),

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (4), în special articolul 208,

                  —

                  având în vedere Regulamentul (CE) nr. 1406/2002 al Parlamentului European și al Consiliului din 27 iunie 2002 de instituire a unei Agenții Europene pentru Siguranță Maritimă (5), în special articolul 19,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (6),

                  —

                  având în vedere Regulamentul delegat (UE) nr. 1271/2013 al Comisiei din 30 septembrie 2013 privind Regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (7), în special articolul 108,

                  —

                  având în vedere articolul 94 și anexa V la Regulamentul său de procedură,

                  —

                  având în vedere raportul Comisiei pentru control bugetar și avizul Comisiei pentru transport și turism (A8-0088/2015),

         1.

            acordă directorului executiv al Agenției Europene pentru Siguranță Maritimă descărcarea de gestiune pentru execuția bugetului agenției aferent exercițiului financiar 2013;

         2.

            își prezintă observațiile în cadrul rezoluției de mai jos;

         3.

            încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Agenției Europene pentru Siguranță Maritimă, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

               Președintele

            Martin SCHULZ

               Secretarul general

            Klaus WELLE

         (1)  JO C 442, 10.12.2014, p. 210.

         (2)  A se vedea nota de subsol 1.

         (3)  JO L 248, 16.9.2002, p. 1.

         (4)  JO L 298, 26.10.2012, p. 1.

         (5)  JO L 208, 5.8.2002, p. 1.

         (6)  JO L 357, 31.12.2002, p. 72.

         (7)  JO L 328, 7.12.2013, p. 42.


title: Decizia Consiliului din 3 decembrie 2012 de numire și înlocuire a membrilor Consiliului de conducere al Centrului European pentru Dezvoltarea Formării Profesionale

text:
               11.12.2012

               RO

               Jurnalul Oficial al Uniunii Europene

               C 380/5

         DECIZIA CONSILIULUI
   din 3 decembrie 2012
   de numire și înlocuire a membrilor Consiliului de conducere al Centrului European pentru Dezvoltarea Formării Profesionale
   2012/C 380/02
   CONSILIUL UNIUNII EUROPENE,
   având în vedere Regulamentul (CEE) nr. 337/75 al Consiliului din 10 februarie 1975 privind înființarea Centrului European pentru Dezvoltarea Formării Profesionale, în special articolul 4 (1),
   având în vedere candidatura prezentată Consiliului de către Comisie, din categoria reprezentanților organizațiilor patronale,
   întrucât:

               (1)

               Prin decizia sa din 16 iulie 2012 (2), Consiliul a numit membrii Consiliului de conducere al Centrului European pentru Dezvoltarea Formării Profesionale pentru perioada cuprinsă între 18 septembrie 2012 și 17 septembrie 2015.

               (2)

               Un post de membru în cadrul Consiliului de conducere al centrului, din categoria reprezentanților organizațiilor patronale, a devenit vacant ca urmare a demisiei dnei Karin THAPPER,

         DECIDE:
   Articol unic
   Se numește în calitate de membru în cadrul Consiliului de conducere al Centrului European pentru Dezvoltarea Formării Profesionale pentru durata rămasă a mandatului, respectiv până la 17 septembrie 2015:

      REPREZENTANȚII ORGANIZAȚIILOR PATRONALE:

               SUEDIA

               Dl Tobias ERIKSSON
               Asociația industriei construcțiilor de mașini din Suedia

      Adoptată la Bruxelles, 3 decembrie 2012.

            Pentru Consiliu

            Președintele

         N. SYLIKIOTIS

      (1)  JO L 39, 13.2.1975, p. 1.

      (2)  JO C 228, 31.7.2012, p. 3.


title: 2010/261/: Decizia Comisiei din 4 mai 2010 privind planul de securitate pentru SIS II central și infrastructura de comunicații

text:
               5.5.2010

               RO

               Jurnalul Oficial al Uniunii Europene

               L 112/31

         DECIZIA COMISIEI
   din 4 mai 2010
   privind planul de securitate pentru SIS II central și infrastructura de comunicații
   (2010/261/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1987/2006 al Parlamentului European și al Consiliului din 20 decembrie 2006 privind instituirea, funcționarea și utilizarea Sistemului de informații Schengen din a doua generație (SIS II) (1), în special articolul 16,
   având în vedere Decizia 2007/533/JAI a Consiliului din 12 iunie 2007 privind înființarea, funcționarea și utilizarea Sistemului de informații Schengen de a doua generație (SIS II) (2), în special articolul 16,
   întrucât:

               (1)

               Articolul 16 din Regulamentul (CE) nr. 1987/2006 și articolul 16 din Decizia 2007/533/JAI prevăd că autoritatea de gestionare și Comisia adoptă, pentru SIS II central și, respectiv, pentru infrastructura de comunicare, măsurile necesare, inclusiv un plan de securitate.

               (2)

               Articolul 15 alineatul (4) din Regulamentul (CE) nr. 1987/2006 și articolul 15 alineatul (4) din Decizia 2007/533/JAI prevăd că, în cursul perioadei de tranziție, înainte ca autoritatea de gestionare să își preia responsabilitățile, Comisia este responsabilă cu gestionarea operațională a SIS II central.

               (3)

               Întrucât autoritatea de gestionare nu a fost încă stabilită, planul de securitate care trebuie adoptat de Comisie ar trebui să se aplice și SIS II central pentru o perioadă de tranziție.

               (4)

               Regulamentul (CE) nr. 45/2001 al Parlamentului European și al Consiliului (3) se aplică prelucrării datelor cu caracter personal de către Comisie, atunci când aceasta își îndeplinește sarcina gestionării operaționale a SIS II.

               (5)

               Articolul 15 alineatul (7) din Regulamentul (CE) nr. 1987/2006 și articolul 15 alineatul (7) din Decizia 2007/533/JAI prevăd că, în cazul în care Comisia deleagă responsabilități care îi revin în cursul perioadei de tranziție, înainte ca autoritatea de gestionare să își preia responsabilitățile, aceasta se asigură că delegarea nu aduce atingere oricărui mecanism de control efectiv exercitat, în temeiul legislației Uniunii, de Curtea de Justiție, Curtea de Conturi sau Autoritatea Europeană pentru Protecția Datelor.

               (6)

               Autoritatea de gestionare ar trebui să își adopte propriul plan de securitate în ceea ce privește SIS II central de îndată ce își preia responsabilitățile. Prin urmare, acest plan de securitate ar trebui să expire, în măsura în care se referă la SIS II central, în momentul în care autoritatea de gestionare își preia responsabilitățile.

               (7)

               Articolul 4 alineatul (3) din Regulamentul (CE) nr. 1987/2006 și articolul 4 alineatul (3) din Decizia 2007/533/JAI prevăd că sistemul CS-SIS, care efectuează controlul tehnic și îndeplinește funcții administrative, se stabilește la Strasbourg (Franța), iar un sistem CS-SIS de rezervă, capabil să preia toate funcțiile sistemului CS-SIS în cazul căderii acestuia, se stabilește la Sankt Johann im Pongau (Austria).

               (8)

               Planul de securitate ar trebui să prevadă un responsabil cu securitatea sistemului, care să execute sarcini în materie de securitate cu privire atât la SIS II central, cât și la infrastructura de comunicații, și doi responsabili locali cu securitatea, care să execute sarcini în materie de securitate cu privire la SIS II central, respectiv la infrastructura de comunicații. Ar trebui stabilite rolurile responsabililor cu securitatea pentru a se asigura un răspuns eficient și prompt în cazul incidentelor de securitate și raportarea acestora.

               (9)

               Ar trebui definită o politică de securitate, care să descrie toate detaliile tehnice și organizatorice, în conformitate cu dispozițiile prezentei decizii.

               (10)

               Ar trebui definite măsuri pentru a se asigura un nivel adecvat de securitate al funcționării SIS II central și a infrastructurii de comunicații,

         ADOPTĂ PREZENTA DECIZIE:
   CAPITOLUL I

      DISPOZIȚII GENERALE

   Articolul 1
   Obiect
   (1)   Prezenta decizie definește organizarea securității și a măsurilor (planul de securitate) pentru protecția SIS II central și a datelor prelucrate de acesta împotriva amenințărilor la adresa disponibilității, integrității și confidențialității, în sensul articolului 16 alineatul (1) din Regulamentul (CE) nr. 1987/2006 și al articolului 16 alineatul (1) din Decizia 2007/533/JAI privind instituirea, funcționarea și utilizarea Sistemului de informații Schengen din a doua generație (SIS II), în cursul unei perioade de tranziție, până la preluarea responsabilităților de către autoritatea de gestionare.
   (2)   Prezenta decizie definește organizarea securității și a măsurilor (planul de securitate) pentru protecția infrastructurii de comunicații împotriva amenințărilor la adresa disponibilității, integrității și confidențialității, în sensul articolului 16 din Regulamentul (CE) nr. 1987/2006 și al articolului 16 din Decizia 2007/533/JAI privind instituirea, funcționarea și utilizarea Sistemului de informații Schengen din a doua generație (SIS II).
   CAPITOLUL II

      ORGANIZARE, RESPONSABILITĂȚI ȘI GESTIONAREA INCIDENTELOR

   Articolul 2
   Sarcinile Comisiei
   (1)   Comisia pune în aplicare măsurile de securitate pentru SIS II central menționate în prezenta decizie și monitorizează eficacitatea acestor măsuri.
   (2)   Comisia pune în aplicare măsurile de securitate pentru infrastructura de comunicații menționate în prezenta decizie și monitorizează eficacitatea acestor măsuri.
   (3)   Comisia desemnează dintre funcționarii săi un responsabil cu securitatea sistemului. Responsabilul cu securitatea sistemului este numit de directorul general al Direcției Generale Justiție, Libertate și Securitate din cadrul Comisiei. Sarcinile responsabilului cu securitatea sistemului cuprind, în special:

               (a)

               pregătirea politicii de securitate, astfel cum se prevede la articolul 7 din prezenta decizie;

               (b)

               monitorizarea eficacității punerii în aplicare a procedurilor de securitate pentru SIS II central;

               (c)

               monitorizarea eficacității punerii în aplicare a procedurilor de securitate pentru infrastructura de comunicații;

               (d)

               contribuția la elaborarea rapoartelor privind securitatea, astfel cum se prevede la articolul 50 din Regulamentul (CE) nr. 1987/2006 și la articolul 66 din Decizia 2007/533/JAI;

               (e)

               îndeplinirea sarcinilor de coordonare și asistență în cadrul controalelor și auditurilor efectuate de Autoritatea Europeană pentru Protecția Datelor menționate la articolul 45 din Regulamentul (CE) nr. 1987/2006 și la articolul 61 din Decizia 2007/533/JAI, precum și notificarea responsabilului cu protecția datelor din cadrul Comisiei privind incidentele, în sensul articolului 5 alineatul (2);

               (f)

               monitorizarea aplicării corespunzătoare și integrale a prezentei decizii și a politicii de securitate de către toți contractanții, inclusiv subcontractanți, implicați în orice fel în gestionarea SIS II central;

               (g)

               monitorizarea aplicării corespunzătoare și integrale a prezentei decizii și a politicii de securitate de către toți contractanții, inclusiv subcontractanți, implicați în orice fel în gestionarea infrastructurii de comunicații;

               (h)

               stabilirea unei liste de puncte naționale unice de contact pentru securitatea SIS II și transmiterea acesteia responsabililor locali pentru securitatea infrastructurii de comunicații;

               (i)

               transmiterea listei menționate la litera (h) responsabilului local pentru securitatea SIS II central.

         Articolul 3
   Responsabilul local pentru securitatea SIS II central
   (1)   Fără a aduce atingere articolului 8, Comisia desemnează dintre funcționarii săi un responsabil local pentru securitatea SIS II central. Se va evita apariția conflictelor de interese între sarcina responsabilului local cu securitatea și orice alte sarcini oficiale. Responsabilul local pentru securitatea SIS II central este numit de directorul general al Direcției Generale Justiție, Libertate și Securitate din cadrul Comisiei.
   (2)   Responsabilul local pentru securitatea SIS II central se asigură că măsurile de securitate prevăzute de prezenta decizie sunt puse în aplicare și că procedurile de securitate sunt urmate în CS-SIS principal. În ceea ce privește CS-SIS de rezervă, responsabilul local pentru securitatea SIS II central se asigură că măsurile de securitate prevăzute de prezenta decizie, cu excepția celor menționate la articolul 9, sunt puse în aplicare și că procedurile de securitate conexe sunt urmate.
   (3)   Responsabilul local pentru securitatea SIS II central poate încredința unui subordonat oricare dintre sarcinile care îi revin. Se va evita apariția conflictelor de interese între misiunea de a executa aceste sarcini și orice alte sarcini oficiale. Un număr de telefon unic și o singură adresă permit contactarea în orice moment a responsabilului local cu securitatea sau a subordonatului său de serviciu.
   (4)   Responsabilul local pentru securitatea SIS II central execută sarcinile decurgând din măsurile de securitate care trebuie luate în sediile CS-SIS principal și CS-SIS de rezervă, în limitele prevăzute la alineatul (1), în special:

               (a)

               sarcini privind securitatea operațională locală, inclusiv auditul sistemului firewall, teste regulate de securitate, audit și raportare;

               (b)

               monitorizarea eficacității planului de continuare a activității și asigurarea efectuării unor exerciții regulate;

               (c)

               culegerea de informații privind orice incident produs în SIS II central care ar putea avea un impact asupra securității SIS II central și a infrastructurii de comunicații și raportarea acestor informații responsabilului cu securitatea sistemului;

               (d)

               informarea responsabilului cu securitatea sistemului în cazul în care politica de securitate trebuie modificată;

               (e)

               monitorizarea aplicării prezentei decizii și a politicii de securitate de către toți contractanții, inclusiv subcontractanți, implicați în orice fel în gestionarea operațională a SIS II central;

               (f)

               asigurarea faptului că personalul este informat cu privire la obligațiile care îi revin și monitorizarea aplicării politicii de securitate;

               (g)

               monitorizarea evoluțiilor în materie de securitate informatică și asigurarea unei formări corespunzătoare a personalului;

               (h)

               pregătirea informațiilor de bază și a opțiunilor pentru elaborarea, actualizarea și revizuirea politicii de securitate, în conformitate cu articolul 7.

         Articolul 4
   Responsabilul local pentru securitatea infrastructurii de comunicații
   (1)   Fără a aduce atingere articolului 8, Comisia desemnează dintre funcționarii săi un responsabil local pentru securitatea infrastructurii de comunicații. Se va evita apariția conflictelor de interese între sarcina responsabilului local cu securitatea și orice alte sarcini oficiale. Responsabilul local pentru securitatea infrastructurii de comunicații este numit de directorul general al Direcției Generale Justiție, Libertate și Securitate din cadrul Comisiei.
   (2)   Responsabilul local pentru securitatea infrastructurii de comunicații monitorizează funcționarea infrastructurii de comunicații și se asigură că măsurile de securitate sunt puse în aplicare și că procedurile de securitate sunt urmate.
   (3)   Responsabilul local pentru securitatea infrastructurii de comunicații poate încredința unui subordonat oricare dintre sarcinile care îi revin. Se va evita apariția conflictelor de interese între misiunea de a executa aceste sarcini și orice alte sarcini oficiale. Un număr de telefon unic și o singură adresă permit contactarea în orice moment a responsabilului local cu securitatea sau a subordonatului său de serviciu.
   (4)   Responsabilul local pentru securitatea infrastructurii de comunicații execută sarcinile decurgând din măsurile de securitate care trebuie luate în cazul infrastructurii de comunicații, în special:

               (a)

               toate sarcinile în materie de securitate operațională privind infrastructura de comunicații, inclusiv auditul sistemului firewall, teste regulate de securitate, audit și raportare;

               (b)

               monitorizarea eficacității planului de continuare a activității și asigurarea efectuării unor exerciții regulate;

               (c)

               culegerea de informații privind orice incident produs în infrastructura de comunicații care ar putea avea un impact asupra securității SIS II central și a infrastructurii de comunicații și raportarea acestor informații responsabilului cu securitatea sistemului;

               (d)

               informarea responsabilului cu securitatea sistemului în cazul în care politica de securitate trebuie modificată;

               (e)

               monitorizarea aplicării prezentei decizii și a politicii de securitate de către toți contractanții, inclusiv subcontractanți, implicați în orice fel în gestionarea infrastructurii de comunicații;

               (f)

               asigurarea faptului că personalul este informat cu privire la obligațiile care îi revin și monitorizarea aplicării politicii de securitate;

               (g)

               monitorizarea evoluțiilor în materie de securitate informatică și asigurarea unei formări corespunzătoare a personalului;

               (h)

               pregătirea informațiilor de bază și a opțiunilor pentru elaborarea, actualizarea și revizuirea politicii de securitate, în conformitate cu articolul 7.

         Articolul 5
   Incidente de securitate
   (1)   Orice eveniment care are sau ar putea avea un impact asupra securității SIS II și ar putea cauza daune sau pierderi SIS II este considerat drept un incident de securitate, în special în situațiile în care s-ar fi putut accesa datele sau în care s-a compromis sau s-ar fi putut compromite disponibilitatea, integritatea și confidențialitatea datelor.
   (2)   Incidentele de securitate sunt gestionate astfel încât să se asigure un răspuns rapid, eficient și adecvat, în conformitate cu politica de securitate. Se instituie proceduri de restabilire în urma unui incident.
   (3)   Informațiile privind un incident de securitate care are sau ar putea avea un impact asupra funcționării SIS II într-un stat membru sau asupra disponibilității, integrității și confidențialității datelor introduse sau trimise de un stat membru sunt transmise statului membru respectiv. Incidentele de securitate sunt notificate responsabilului cu protecția datelor din cadrul Comisiei.
   Articolul 6
   Gestionarea incidentelor
   (1)   Ansamblul personalului și contractanților implicați în dezvoltarea, gestionarea sau funcționarea SIS II trebuie să consemneze orice punct vulnerabil în ceea ce privește securitatea observat sau suspectat în funcționarea infrastructurii de comunicații și să raporteze acest fapt responsabilului cu securitatea sistemului sau responsabilului local pentru securitatea infrastructurii de comunicații.
   (2)   În cazul detectării unui incident care are sau ar putea avea un impact asupra securității SIS II, responsabilul local pentru securitatea infrastructurii de comunicații îl informează cât mai curând posibil pe responsabilul cu securitatea sistemului și, după caz, punctul național unic de contact pentru securitatea SIS II, dacă în statul membru în cauză există un astfel de punct, în scris sau, în caz de extremă urgență, prin alte canale de comunicare. Raportul cuprinde descrierea incidentului de securitate, nivelul de risc, posibilele consecințe și măsurile care au fost luate sau ar trebui luate pentru reducerea riscului respectiv.
   (3)   Responsabilul local pentru securitatea infrastructurii de comunicații stochează de îndată într-un loc sigur orice informații privind incidentul de securitate. În măsura în care este posibil în temeiul dispozițiilor aplicabile privind protecția datelor, astfel de informații sunt puse la dispoziția responsabilului cu securitatea sistemului, la cererea acestuia.
   (4)   Politica de securitate prevede mecanisme de informare pentru a se asigura că informațiile privind tipul incidentului de securitate, gestionarea și rezultatul acestuia sunt comunicate responsabilului cu securitatea sistemului sau responsabilului local pentru securitatea infrastructurii de comunicații, după soluționarea și finalizarea unui incident.
   (5)   Alineatele (1)-(4) se aplică mutatis mutandis incidentelor produse în SIS II central. În acest sens, prin orice referință la responsabilul local pentru securitatea infrastructurii de comunicații de la alineatele (1)-(4) se înțelege o referință la responsabilul local pentru securitatea SIS II central.
   CAPITOLUL III

      MĂSURI DE SECURITATE

   Articolul 7
   Politica de securitate
   (1)   Directorul general al Direcției Generale Justiție, Libertate și Securitate elaborează, actualizează și revizuiește în mod regulat o politică de securitate obligatorie, în conformitate cu prezenta decizie. Politica de securitate prevede proceduri și măsuri detaliate de protecție împotriva amenințărilor la adresa disponibilității, integrității și confidențialității infrastructurii de comunicații, inclusiv planuri de urgență, pentru a se asigura un nivel corespunzător de securitate, astfel cum prevede prezenta decizie. Politica de securitate se conformează prezentei decizii.
   (2)   Politica de securitate se bazează pe o evaluare a riscului. Măsurile descrise de politica de securitate sunt proporționale cu riscurile identificate.
   (3)   Evaluarea riscului și politica de securitate sunt actualizate, în cazul în care modificări tehnologice, identificarea unor noi amenințări sau orice alte circumstanțe o impun. În orice caz, politica de securitate este revizuită anual, pentru a se asigura că această răspunde în continuare celei mai recente evaluări a riscului sau oricărei modificări tehnologice, amenințări sau oricărei alte circumstanțe relevante nou-identificate.
   (4)   Politica de securitate este elaborată de responsabilul cu securitatea sistemului, în coordonare cu responsabilul local pentru securitatea SIS II central și responsabilul local pentru securitatea infrastructurii de comunicații.
   (5)   Alineatele (1)-(4) se aplică mutatis mutandis politicii de securitate pentru SIS II central. În acest sens, prin orice referință la responsabilul local pentru securitatea infrastructurii de comunicații de la alineatele (1)-(4) se înțelege o referință la responsabilul local pentru securitatea SIS II central.
   Articolul 8
   Punerea în aplicare a măsurilor de securitate
   (1)   Punerea în aplicare a sarcinilor și cerințelor prevăzute de prezenta decizie și de politica de securitate, inclusiv a sarcinii de a desemna un responsabil local cu securitatea, poate fi subcontractată sau încredințată unor organisme private sau publice.
   (2)   În acest caz, Comisia se asigură, prin intermediul unui acord cu forță juridică obligatorie, că cerințele prevăzute de prezenta decizie și de politica de securitate sunt pe deplin respectate. În cazul delegării sau subcontractării sarcinii de a desemna un responsabil local cu securitatea, Comisia se asigură, prin intermediul unui acord cu forță juridică obligatorie, că va fi consultată în legătură cu persoana care urmează a fi desemnată ca responsabil local cu securitatea.
   Articolul 9
   Controlul accesului la instalații
   (1)   Se utilizează perimetre de securitate delimitate corespunzător și se efectuează controale de acces pentru a proteja zonele în care se află instalațiile de prelucrare a datelor.
   (2)   În interiorul perimetrelor de securitate sunt create zone securizate pentru protejarea componentelor fizice (active), inclusiv hardware, suporturi de date și console, planuri și alte documente privind SIS II, precum și birouri și alte spații de lucru ale personalului implicat în funcționarea SIS II. Zonele securizate sunt protejate printr-un control corespunzător la intrare, astfel încât numai personalul autorizat să poată avea acces la acestea. În zonele securizate, activitățile fac obiectul unor norme de securitate detaliate, stabilite în cadrul politicii de securitate.
   (3)   Se prevăd și se aplică măsuri de securitate fizică pentru birouri, săli și instalații. Punctele de acces, cum ar fi zonele de livrare sau de încărcare, și alte puncte prin care persoane neautorizate pot intra în localuri sunt controlate și, dacă este posibil, izolate de instalațiile de prelucrare a datelor, pentru a împiedica accesul neautorizat.
   (4)   În mod proporțional cu riscurile, se elaborează și se aplică măsuri de protecție fizică a perimetrelor de securitate, împotriva deteriorării cauzate de catastrofe naturale sau provocate de om.
   (5)   Echipamentul este protejat împotriva amenințărilor fizice și de mediu, precum și împotriva accesului neautorizat.
   (6)   În cazul în care dispune de informații în acest sens, Comisia adaugă la lista prevăzută la articolul 2 alineatul (3) litera (h) un punct de contact unic pentru monitorizarea punerii în aplicare a dispozițiilor prezentului articol în sediile CS-SIS de rezervă.
   Articolul 10
   Controlul suporturilor de date și al activelor
   (1)   Suporturile amovibile care conțin date sunt protejate împotriva accesului neautorizat, a utilizării frauduloase sau a deteriorării și se asigură lizibilitatea datelor pe întreaga durată de viață a acestora.
   (2)   Atunci când nu mai sunt necesare, suporturile sunt îndepărtate în mod securizat, în conformitate cu procedurile detaliate stabilite în cadrul politicii de securitate.
   (3)   Inventarele asigură că informațiile privind locul de stocare, durata de păstrare aplicabilă și autorizațiile de acces sunt disponibile.
   (4)   Toate activele importante ale infrastructurii de comunicații sunt inventariate, astfel încât să poată fi protejate în funcție de importanța lor. Se păstrează un registru actualizat al echipamentului informatic relevant.
   (5)   Se furnizează o documentație actualizată privind infrastructura de comunicații. O astfel de documentație trebuie protejată împotriva accesului neautorizat.
   (6)   Alineatele (1)-(5) se aplică mutatis mutandis în cazul SIS II central. În acest sens, prin orice referință la infrastructura de comunicații se înțelege o referință la SIS II central.
   Articolul 11
   Controlul stocării
   (1)   Se iau măsuri corespunzătoare pentru a se asigura stocarea adecvată a datelor și a se preveni accesul neautorizat la acestea.
   (2)   Toate echipamentele care conțin suporturi de stocare sunt verificate pentru a se asigura că datele sensibile au fost șterse sau modificate integral înainte de îndepărtarea echipamentelor sau sunt distruse în mod securizat.
   Articolul 12
   Controlul parolelor
   (1)   Toate parolele sunt păstrate în siguranță și tratate în regim confidențial. În cazul în care există suspiciunea că o parolă a fost dezvăluită, aceasta trebuie schimbată imediat sau contul respectiv trebuie dezactivat. Se folosesc nume de utilizator individuale și unice.
   (2)   În cadrul politicii de securitate se definesc procedurile de conectare și deconectare, pentru a se preveni orice acces neautorizat.
   Articolul 13
   Controlul accesului
   (1)   Politica de securitate prevede o procedură oficială prin care personalul se poate înregistra și poate anula această înregistrare, pentru acordarea sau retragerea accesului la hardware-ul și software-ul SIS II, în scopul gestionării operaționale. Atribuirea și utilizarea unor identificatori de acces adecvați (parole sau alte mijloace corespunzătoare) sunt controlate printr-o procedură de gestionare formală definită în cadrul politicii de securitate.
   (2)   În ceea ce privește CS-SIS, accesul la hardware-ul și software-ul SIS II:

               (i)

               este limitat la persoanele autorizate;

               (ii)

               este limitat la cazurile în care se poate determina un motiv legitim de acces la sistem, în conformitate cu articolul 45 din Regulamentul (CE) nr. 1987/2006 și articolul 61 din Decizia 2007/533/JAI sau cu articolul 50 alineatul (2) din Regulamentul (CE) nr. 1987/2006 și articolul 66 alineatul (2) din Decizia 2007/533/JAI;

               (iii)

               nu depășește durata și amploarea necesare motivului de acces la sistem; și

               (iv)

               se efectuează numai în conformitate cu o politică de control al accesului definită în cadrul politicii de securitate.

         (3)   CS-SIS utilizează numai consolele și software-ul autorizate de responsabilul local pentru securitatea SIS II central. Folosirea utilitarelor de sistem care s-ar putea sustrage controalelor sistemului și aplicațiilor este restricționată și controlată. Sunt prevăzute proceduri pentru a controla instalarea de software.
   Articolul 14
   Controlul comunicațiilor
   Infrastructura de comunicații este monitorizată în vederea asigurării disponibilității, integrității și confidențialității schimburilor de informații. Sunt utilizate procedee criptografice pentru a proteja datele transmise prin infrastructura de comunicații.
   Articolul 15
   Controlul intrărilor
   Conturile persoanelor autorizate să aibă acces la software-ul SIS din CS-SIS sunt monitorizate de responsabilul local pentru securitatea SIS II central. Utilizarea acestor conturi, inclusiv data, ora și identitatea utilizatorului, se înregistrează.
   Articolul 16
   Controlul transportului
   (1)   Politica de securitate definește măsuri corespunzătoare pentru a preveni citirea, copierea, modificarea sau ștergerea neautorizate ale datelor cu caracter personal în timpul transmiterii către sau dinspre SIS II sau pe parcursul transportului suporturilor de date. Politica de securitate prevede dispoziții privind tipurile admisibile de expediție sau de transport, precum și în ceea ce privește procedurile de stabilire a responsabilității pentru transportul elementelor și sosirea acestora la locul de destinație. Suporturile de date nu conțin decât datele care trebuie trimise.
   (2)   Serviciile furnizate de părți terțe care implică accesarea, prelucrarea, comunicarea sau gestionarea instalațiilor de prelucrare a datelor sau adăugarea unor produse și servicii la instalațiile de prelucrare a datelor fac obiectul unor controale de securitate integrate corespunzătoare.
   Articolul 17
   Securitatea infrastructurii de comunicare
   (1)   Infrastructura de comunicații este gestionată și controlată în mod adecvat, pentru a fi protejată de amenințări și pentru a se asigura securitatea infrastructurii de comunicații în sine sau a SIS II central, inclusiv a datelor schimbate prin intermediul său.
   (2)   În acordul privind serviciile de rețea cu furnizorul de servicii sunt definite elementele de securizare, nivelul de servicii și cerințele de gestionare a tuturor serviciilor de rețea.
   (3)   În afară de protejarea punctelor de acces la SIS II, sunt protejate toate serviciile suplimentare utilizate de infrastructura de comunicații. Politica de securitate prevede măsuri adecvate în acest sens.
   Articolul 18
   Monitorizare
   (1)   Fișierele jurnal care înregistrează informațiile prevăzute la articolul 18 alineatul (1) din Regulamentul (CE) nr. 1987/2006 și la articolul 18 alineatul (1) din Decizia 2007/533/JAI privind orice acces la CS-SIS și toate schimburile de date cu caracter personal în CS-SIS sunt păstrate într-un loc sigur și sunt accesibile în sediile CS-SIS principal și CS-SIS de rezervă, pe perioada maximă menționată la articolul 18 alineatul (3) din Regulamentul (CE) nr. 1987/2006 și la articolul 18 alineatul (3) din Decizia 2007/533/JAI.
   (2)   Politica de securitate prevede proceduri pentru monitorizarea utilizării instalațiilor de prelucrare a datelor sau monitorizarea disfuncționalităților acestor instalații, iar rezultatele activității de monitorizare sunt analizate în mod regulat. Dacă este necesar, se iau măsuri corespunzătoare.
   (3)   Facilitățile de înregistrare și fișierele jurnal sunt protejate împotriva falsificării și a accesului neautorizat pentru a îndeplini cerințele în ceea ce privește culegerea și păstrarea în timpul perioadei de păstrare a datelor.
   Articolul 19
   Procedee criptografice
   Atunci când este necesar, se utilizează procedee criptografice pentru protejarea informațiilor. Utilizarea acestora, precum și scopul și condițiile în care sunt folosite trebuie aprobate în prealabil de responsabilul cu securitatea sistemului.
   CAPITOLUL IV

      SECURITATEA RESURSELOR UMANE

   Articolul 20
   Profilurile membrilor personalului
   (1)   Politica de securitate definește funcțiile și responsabilitățile persoanelor autorizate să aibă acces la SIS II central.
   (2)   Politica de securitate definește funcțiile și responsabilitățile persoanelor autorizate să aibă acces la infrastructura de comunicații.
   (3)   Rolurile și responsabilitățile în materie de securitate ale personalului Comisiei, ale contractanților și ale personalului implicat în gestionarea operațională sunt definite, descrise și comunicate persoanelor în cauză. Descrierea postului și a obiectivelor precizează aceste roluri și responsabilități pentru personalul Comisiei; contractele sau acordurile privind nivelul serviciilor precizează aceste aspecte pentru contractanți.
   (4)   Se încheie acorduri de confidențialitate cu toate persoanele cărora nu li se aplică normele funcției publice ale Uniunii Europene sau ale unui stat membru. Personalul care lucrează cu date SIS II trebuie să aibă autorizația sau certificarea de securitate necesară, în conformitate cu procedurile detaliate stabilite în cadrul politicii de securitate.
   Articolul 21
   Informarea personalului
   (1)   Toți membrii personalului și toți contractanții beneficiază de o formare corespunzătoare în domeniul conștientizării în materie de securitate, al dispozițiilor legale, politicilor și procedurilor, în măsura necesară pentru exercitarea sarcinilor care le revin.
   (2)   În cazul în care activitatea s-a încheiat sau contractul a luat sfârșit, politica de securitate definește responsabilitățile legate de schimbarea locului de muncă sau încetarea contractului pentru membrii personalului și pentru contractanți; politica de securitate prevede proceduri pentru restituirea activelor și retragerea drepturilor de acces.
   CAPITOLUL V

      DISPOZIȚIE FINALĂ

   Articolul 22
   Aplicabilitate
   (1)   Prezenta decizie se aplică de la data stabilită de Consiliu în conformitate cu articolul 55 alineatul (2) din Regulamentul (CE) nr. 1987/2006 și cu articolul 71 alineatul (2) din Decizia 2007/533/JAI.
   (2)   Articolul 1 alineatul (1), articolul 2 alineatul (1), articolul 2 alineatul (3) literele (b), (d), (f) și (i), articolul 3, articolul 6 alineatul (5), articolul 7 alineatul (5), articolul 9 alineatul (6), articolul 10 alineatul (6), articolul 13 alineatele (2) și (3), articolul 15, articolul 18 și articolul 20 alineatul (1) expiră în momentul în care autoritatea de gestionare își preia responsabilitățile.

      Adoptată la Bruxelles, 4 mai 2010.

            Pentru Comisie

            Președintele

         José Manuel BARROSO

      (1)  JO L 381, 28.12.2006, p. 4.

      (2)  JO L 205, 7.8.2007, p. 63.

      (3)  JO L 8, 12.1.2001, p. 1.


title: 2011/684/PESC: Decizia 2011/684/PESC a Consiliului din 13 octombrie 2011 de modificare a Deciziei 2011/273/PESC privind măsuri restrictive împotriva Siriei

text:
               14.10.2011

               RO

               Jurnalul Oficial al Uniunii Europene

               L 269/33

         DECIZIA 2011/684/PESC A CONSILIULUI
   din 13 octombrie 2011
   de modificare a Deciziei 2011/273/PESC privind măsuri restrictive împotriva Siriei
   CONSILIUL UNIUNII EUROPENE,
   Având în vedere Tratatul privind Uniunea Europeană, în special articolul 29,
   întrucât:

               (1)

               La 9 mai 2011, Consiliul a adoptat Decizia 2011/273/PESC privind măsuri restrictive împotriva Siriei (1).

               (2)

               Având în vedere gravitatea situației din Siria, măsurile restrictive prevăzute în Decizia 2011/273/PESC ar trebui să se aplice încă unei entități, pentru a o împiedica să utilizeze fondurile sau resursele economice pe care le deține, le are în proprietate sau le controlează în prezent în scopul furnizării de sprijin financiar regimului sirian, permițând totodată, cu titlu provizoriu, ca fondurile sau resursele economice înghețate primite ulterior de această entitate să fie utilizate în legătură cu finanțarea activităților comerciale cu persoane și entități neincluse pe listă.

               (3)

               Decizia 2011/273/PESC ar trebui modificată în consecință,

         ADOPTĂ PREZENTA DECIZIE:
   Articolul 1
   Decizia 2011/273/PESC se modifică după cum urmează:

               1.

               Articolul 3 se modifică după cum urmează:

                           (i)

                           alineatul (1) se înlocuiește cu următorul text:
                           „(1)   Statele membre iau măsurile necesare pentru a împiedica intrarea pe teritoriul lor sau tranzitarea acestuia de către persoane răspunzătoare de represiunea violentă împotriva populației civile din Siria, de către persoane care beneficiază de pe urma regimului sau care sprijină regimul și de către persoane asociate cu acestea, astfel cum figurează în anexa I.”;

                           (ii)

                           alineatul (8) se înlocuiește cu următorul text:
                           „(8)   În cazul în care, în temeiul alineatelor (3), (4), (5), (6) și (7), un stat membru autorizează intrarea sau tranzitul pe teritoriul său al unor persoane care figurează pe lista din anexa I, autorizația se limitează la scopul pentru care a fost acordată și la persoanele la care se referă.”

               2.

               Articolul 4 se modifică după cum urmează:

                           (i)

                           alineatele (1) și (2) se înlocuiesc cu următorul text:
                           „(1)   Se îngheață toate fondurile și resursele economice care aparțin, se află în proprietatea ori posesia sau sunt controlate de către persoane răspunzătoare de represiunea violentă împotriva populației civile din Siria, precum și de către persoane și entități care beneficiază de pe urma regimului sau care sprijină regimul și de către persoane și entități asociate acestora, astfel cum figurează pe listele din anexele I și II.
                           (2)   Niciun fond sau resursă economică nu se pune, în mod direct sau indirect, la dispoziția persoanelor fizice sau juridice sau a entităților care figurează pe listele din anexele I și II și nici nu pot fi utilizate în beneficiul acestora.”;

                           (ii)

                           alineatul (3) litera (a) se înlocuiește cu următorul text:

                                       „(a)

                                       necesare pentru a satisface nevoile de bază ale persoanelor care figurează pe listele din anexele I și II și ale membrilor de familie aflați în întreținerea acestora, incluzând cheltuielile pentru alimente, chirie sau ipotecă, pentru medicamente și tratamente medicale, impozitele, primele de asigurare și plata facturilor la utilități publice;”;

                           (iii)

                           alineatul (4) litera (a) se înlocuiește cu următorul text:

                                       „(a)

                                       fondurile sau resursele economice să facă obiectul unui privilegiu judiciar, administrativ sau arbitral instituit înainte de data la care persoana fizică sau juridică sau entitatea menționată la articolul 4 alineatul (1) a fost inclusă în anexele I și II, sau al unei hotărâri judecătorești, administrative sau arbitrale pronunțate înaintea datei respective;”;

                           (iv)

                           alineatul (4) litera (c) se înlocuiește cu textul următor:

                                       „(c)

                                       privilegiul sau hotărârea să nu fie în beneficiul unei persoane fizice sau juridice sau al unei entități menționate în anexele I și II; și”;

                           (v)

                           se adaugă următorul alineat:
                           „(5a)   Dispozițiile de la alineatul (1) nu împiedică o entitate desemnată în lista din anexa II ca, pentru o perioadă de două luni de la data desemnării sale, să efectueze o plată din fondurile sau resursele economice înghețate primite de această entitate după data desemnării sale, în cazul în care această plată este datorată în temeiul unui contract în legătură cu finanțarea activităților comerciale, cu condiția ca statul membru în cauză să fi stabilit faptul că plata nu este primită în mod direct sau indirect de o persoană sau o entitate menționată la alineatul (1).”

               3.

               Articolul 4a se înlocuiește cu următorul text:
               „Articolul 4a
               Nu se admite nicio pretenție, inclusiv privind compensare sau indemnizare sau orice altă pretenție de aceeași natură, cum ar fi cele de despăgubire, amenzi sau cererile de chemare în garanție, cererile de prelungire sau de plată a unei obligațiuni, garanții financiare, inclusiv pretențiile rezultate din scrisori de credit și instrumente similare în legătură cu orice contract sau tranzacție a cărei executare a fost afectată, în mod direct sau indirect, integral sau parțial, de măsurile care intră sub incidența prezentei decizii, emise de persoanele sau entitățile desemnate în anexele I și II, sau de oricare altă persoană sau entitate din Siria, inclusiv de Guvernului Siriei, de organisme publice, corporații sau agenții siriene, sau de oricare persoană sau entitate care emite o pretenție prin intermediul sau în beneficiul unor astfel de persoane sau entități.”

               4.

               La articolul 5, alineatul (1) se înlocuiește cu următorul text:
               „(1)   Consiliul, hotărând la propunerea unui stat membru sau a Înaltului Reprezentant al Uniunii pentru afaceri externe și politica de securitate, întocmește și modifică listele din anexele I și II.”

               5.

               Articolul 6 se înlocuiește cu următorul text:
               „Articolul 6
               (1)   Anexele I și II cuprind motivele includerii pe listă a persoanelor și entităților vizate.
               (2)   De asemenea, anexele I și II conțin informațiile necesare identificării persoanelor sau entităților în cauză, în cazul în care aceste informații sunt disponibile. În ceea ce privește persoanele, astfel de informații pot include numele, inclusiv pseudonimele, data și locul nașterii, cetățenia, numărul pașaportului și al cărții de identitate, sexul, adresa (dacă este cunoscută) și funcția sau profesia. În ceea ce privește entitățile, astfel de informații pot include denumirea, locul și data înregistrării, numărul de înregistrare și sediul.”

         Articolul 2
   Anexa la Decizia 2011/273/PESC devine anexa I.
   Articolul 3
   Anexa la prezenta decizie se adaugă ca anexa II la Decizia 2011/273/PESC.
   Articolul 4
   Prezenta decizie întră în vigoare la data adoptării.

      Adoptată la Bruxelles, 13 octombrie 2011.

            Pentru Consiliu

            Președintele

         M. DOWGIELEWICZ

      (1)  JO L 121, 10.5.2011, p. 11.

      ANEXĂ

            „ANEXA II

               Lista entităților menționate la articolul 4 alineatul (1)

               Entități

                        Denumire

                        Informații de identificare

                        Motive

                        Data includerii pe listă

                        1.

                        Banca Comercială a Siriei

                                    —

                                    Filiala Damasc, P.O. Box 2231, Moawiya St., Damasc, Siria;- P.O. Box 933, Yousef Azmeh Square, Damasc, Siria;

                                    —

                                    Filiala Alep, P.O. Box 2, Kastel Hajjarin St., Alep, Siria;

                              SWIFT/BIC CMSY SY DA; toate birourile la nivel mondial [NPWMD]
                        Website: http://cbs-bank.sy/En-index.php
                        Tel: +963 11 2218890
                        Fax: +963 11 2216975
                        management general: dir.cbs@mail.sy

                        Bancă deținută de stat, care furnizează sprijin financiar regimului.

                        13.10.2011”


title: Decizia a Comitetului permanent al statelor AELS nr. 1/2007/SC din 25 octombrie 2007 de modificare a Deciziei nr. 5/2004/SC a Comitetului permanent de instituire a principiului de repartizare a costurilor pentru mecanismul financiar SEE

text:
               8.5.2008

               RO

               Jurnalul Oficial al Uniunii Europene

               L 122/32

      DECIZIA A COMITETULUI PERMANENT AL STATELOR AELS

      NR. 1/2007/SC
   din 25 octombrie 2007
   de modificare a Deciziei nr. 5/2004/SC a Comitetului permanent de instituire a principiului de repartizare a costurilor pentru mecanismul financiar SEE
   COMITETUL PERMANENT AL STATELOR AELS,
   având în vedere Acordul privind Spațiul Economic European, astfel cum a fost modificat prin Protocolul de adaptare a Acordului privind Spațiul Economic European, denumit în continuare „Acordul SEE”,
   având în vedere Protocolul 38a privind mecanismul financiar SEE inserat în Acordul SEE prin Acordul privind participarea Republicii Cehe, a Republicii Estonia, a Republicii Cipru, a Republicii Letonia, a Republicii Lituania, a Republicii Ungare, a Republicii Malta, a Republicii Polone, a Republicii Slovenia și a Republicii Slovace la Spațiul Economic European, astfel cum a fost modificat prin Acordul privind participarea Bulgariei și a României la Spațiul Economic European,
   având în vedere Decizia nr. 5/2004/SC a Comitetului permanent al statelor AELS din 23 septembrie 2004 de instituire a principiului de repartizare a costurilor pentru mecanismul financiar SEE,
   având în vedere că, în prezent, Liechtenstein este în măsură să furnizeze date oficiale privind Produsul Intern Brut (PIB),
   DECIDE:
   Articolul 1
   Punctele 6 și 7 din anexa la Decizia nr. 5/2004/SC a Comitetului permanent de instituire a principiului de repartizare a costurilor pentru mecanismul financiar SEE se înlocuiesc cu următorul text:

                  „6.

                  Datele privind PIB-ul pe baza cărora se stabilesc contribuțiile pentru un an t sunt comunicate până la 1 februarie al aceluiași an și se referă la anii t-4, t-3 și t-2. În ceea ce privește Liechtenstein, se iau în considerare ultimii trei ani pentru care există date disponibile.”

   Articolul 2
   Prezenta decizie se aplică imediat. Aceasta se aplică pentru prima dată pentru perioada 2007-2008.
   Articolul 3
   Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene.

      Adoptată la Bruxelles, 25 octombrie 2007.

            Pentru Comitetul permanent

            Președintele

         Stefán Haukur JÓHANNESSON

            Secretarul general

         Kåre BRYN